**CONSILIUL NAȚIONAL AL ELEVILOR**

**Mandat dedicat elevilor: dincolo de realitatea electorală**

Consiliul Național al Elevilor solicită Ministerului Educației și Cercetării modificarea de urgență a Ordinului de ministru care conține componența comisiei de validare a planurilor-cadru pentru învățământul primar, gimnazial și liceal în vederea asigurării faptului că elevii sunt reprezentați în acest for. Structura de reprezentare a elevilor la nivel național a fost, încă din 2018, structura care a susținut reforma curriculară astfel încât aceasta să fie racordată la nevoile și interesele elevilor, beneficiarii primari ai sistemului de educație.

Printre specialiștii în științele educației, în această comisie se regăsesc reprezentanți ai profesorilor și părinților, elevii nefiind parte integrată a acestui proces, deși îi afectează în mod direct. Suntem de părere că arhitectura curriculară trebuie regândită în vederea satisfacerii nevoilor elevilor, iar pentru ca acest proces să fie unul sustenabil, nu putem să nu avem elevi la masa deciziilor.

În urmă cu doi ani, Consiliul Național al Elevilor a inițiat campania Planurile-cadru au nevoie de o schimbare reală!, campanie care s-a bucurat de susținerea a peste 130.000 de cetățeni care solicitau reforma curriculară. La momentul respectiv, vocea elevilor a determinat retragerea planurilor-cadru propuse de Ministerul Educației Naționale, planuri-cadru care nu aduceau schimbarea necesară la nivelul sistemului educațional.